DIGI ยิ่งแก้ ยิ่งพันลึก.!?
จับต้นชนปลายไม่ถูกซะที..!? โมเดลธุรกิจบริษัท ดิจิตอลเทค แพลนเน็ต จำกัด (มหาชน) หรือ DIGI ตกลงอะไรคือธุรกิจหลักหรืออะไรคือธุรกิจรองของ DIGI กันแน่.? ดูเหมือน “สะเปะสะปะ” ไปหมดทั้งจากเดิมชื่อบริษัท แอสเซท ไบร์ท จำกัด (มหาชน) หรือ ABC จนกลายมาเป็น DIGI
28 ส.ค. 2561

แฉทุกวันทันเกมหุ้น
จับต้นชนปลายไม่ถูกซะที..!? โมเดลธุรกิจบริษัท ดิจิตอลเทค แพลนเน็ต จำกัด (มหาชน) หรือ DIGI ตกลงอะไรคือธุรกิจหลักหรืออะไรคือธุรกิจรองของ DIGI กันแน่.? ดูเหมือน “สะเปะสะปะ” ไปหมดทั้งจากเดิมชื่อบริษัท แอสเซท ไบร์ท จำกัด (มหาชน) หรือ ABC จนกลายมาเป็น DIGI
แต่ทว่าสิ่งที่ DIGI ไม่เปลี่ยนแปลงก็คือ “เดิมขาดทุนอย่างไร” เปลี่ยนชื่อใหม่ “ยังขาดทุนเช่นนั้น” ที่สำคัญหาธุรกิจหลักที่แท้จริงไม่ชัดซะที..เสมือนยิ่งทำยิ่งขาดทุนก็ว่าได้..
ช่วง 3-4 ปีที่ผ่านมา DIGI หรือเดิมชื่อ ABC พยายามเร่งการเติบโตทางลัด ด้วยซื้อกิจการเข้ามาเติมหลายทาง เช่น ธุรกิจ E-Payment และ E-Commerce วางเป้าเป็นผู้นำด้าน Digital Online ของไทย ด้วยการเติบโตปีละ 40% พร้อมทำธุรกิจคู่ขนาน เช่น โรงพยาบาลสัตว์ และอสังหาริมทรัพย์ ที่เป็นโครงการคอนโดมิเนียม
สิ่งที่เห็นคือทุกโครงการไม่สามารถสร้างผลกำไรอย่างสวยหรู ตามที่กล่าวอ้างไว้ได้เลย.!
ล่าสุด DIGI กลับมาล่าฝันอีกครั้ง ภายใต้ซีอีโอใหม่ (เอี่ยม) ที่ชื่อ “อมฤต ศุขะวณิช” ออกมาขายฝันกับธุรกิจ e-Business เป็นหลัก เริ่มจากตัดขายโครงการ ABOVE 39 มูลค่า 800 ล้านบาท เพื่อนำเงินที่ได้จากการขายดังกล่าว มาชำระหนี้ตั๋วแลกเงินระยะสั้น (B/E) มูลค่า 450 ล้านบาท บางส่วนจะไปชำระค่าใช้จ่ายต่าง ๆ เหลือเป็นกระแสเงินสด 200 ล้านบาท
นั่นหมายถึงธุรกิจอสังหาริมทรัพย์ จะเหลือเพียงอาคารออฟฟิศเพื่อเช่า ABC WORLD แค่แห่งเดียว ที่เหลือระยะเวลาเช่าอยู่ 27 ปี
ส่วนธุรกิจ e-Business ที่ว่าเป็นเรือธง DIGI  มีบริการผ่านระบบเครือข่าย  WeChatPay (เริ่มมาได้ 2-3 ปี) และ Alipay ที่จะเริ่มปีนี้..!?? ว่ากันว่าจะเห็นผลปี 2562 ทำให้ผลประกอบการ DIGI พลิกกลับมากำไรได้
ดูโครงสร้างผู้ถือหุ้น..น่าขบคิดเช่นกันว่า การที่ “ปรเมษฐ์ รังรองธานินทร์” อดีตประธานเจ้าหน้าที่บริหารและผู้ถือหุ้นใหญ่อันดับหนึ่ง ขายหุ้น DIGI ให้ “จิรวุฒิ คุวานันท์” จำนวน 316.08 ล้านหุ้น หรือประมาณ 20% ของหุ้นทั้งหมด ที่บริษัทอ้างว่าเป็น Strategic Partner เพื่อให้เข้ามาช่วยบริหารงานบริษัท การเปลี่ยนแปลงที่เป็นรูปธรรมนั่นคือการส่งตัวแทน “อมฤต ศุขะวณิช” เข้ามานั่งประธานเจ้าหน้าที่บริหาร เป็นที่เรียบร้อยแล้ว
คำถามจึงอยู่ที่ว่า DIGI ได้ประโยชน์อะไรจาก “จิรวุฒิ คุวานันท์” ผู้ที่บริษัทอ้างว่าเป็น Strategic Partner แต่เมื่อสืบค้นข้อมูลของ “จิรวุฒิ คุวานันท์” พบว่าเป็นประธานบริษัท โค้วยู่ฮะ กรุ๊ป จำกัด และรองประธานกรรมการบริหารกลุ่มบริษัท โค้วยู่ฮะมอเตอร์ จำกัด ผู้ดำเนินธุรกิจผู้แทนจำหน่ายรถยนต์ ยี่ห้อ ISUZU ที่ได้รับการแต่งตั้งจากบริษัท ตรีเพชรอีซูซุเซลส์ จำกัด อย่างเป็นทางการ
กลับมาที่คนชื่อ “อมฤต ศุขะวณิช” อดีตกรรมการ บริษัท ซีทีเอช จำกัด (มหาชน)ผู้เคยยืนเคียงข้างวิชัย ทองแตง, เพชรัตน์ ทองแตง, ธนา ทุมมานนท์, วัชร วัชรพล และเชิดศักดิ์ กู้เกียรตินันท์ เพื่อปลุกปั้น CTH ยักษ์ใหญ่ทีวีเคเบิลของไทย ด้วยสตอรี่เป็นผู้ได้รับลิขสิทธิ์การถ่ายทอดสดฟุตบอลพรีเมียร์ลีกอังกฤษ..จนเจ๊งคามือกันมาแล้ว..!
เอ..งานนี้ประวัติศาสตร์จะซ้ำรอย CTH หรือไม่..ก็ไม่รู้ซินะ.!?
…อิ อิ อิ…
ที่มา : ตลาดหลักทรัพย์แห่งประเทศไทย(ตลท.)